## Rješenje kojim se poništava Rješenje Hrvatske agencije za nadzor financijskih usluga klasa: UP/I-451-04/08-10/5, urbroj: 326-321-08-5 od 21. kolovoza 2008. godine

### NN 121/2009 (7.10.2009.), Rješenje kojim se poništava Rješenje Hrvatske agencije za nadzor financijskih usluga klasa: UP/I-451-04/08-10/5, urbroj: 326-321-08-5 od 21. kolovoza 2008. godine

121 07.10.2009 Rješenje kojim se poništava Rješenje Hrvatske agencije za nadzor financijskih usluga klasa: UP/I-451-04/08-10/5, urbroj: 326-321-08-5 od 21. kolovoza 2008. godine

HRVATSKA AGENCIJA ZA NADZOR FINANCIJSKIH USLUGA

3004

Sukladno odredbama članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 258. Zakona o općem upravnom postupku (»Narodne novine« broj 53/91 i 103/96), Uprava Hrvatske agencije za nadzor financijskih usluga, temeljem prijedloga za obnovu postupka trgovačkog društva Jadran Produkt d.o.o., Tomislavova 11, Zagreb i Michaela Ljubasa, Savska cesta 166, Zagreb, koje zastupaju odvjetnik Daniel Brkan iz Zagreba, Horvaćanska 45, i odvjetnik Marko Ramljak iz Zagreba, Prilaz Gjure Deželića 57, na sjednici održanoj 1. listopada 2009. godine donijela je

RJEŠENJE

I. Poništava se Rješenje Hrvatske agencije za nadzor financijskih usluga klasa: UP/I-451-04/08-10/5, urbroj: 326-321-08-5 od 21. kolovoza 2008. godine, kojim je utvrđeno da je za trgovačko društvo Jadran Produkt d.o.o., Zagreb, Tomislavova 11, i Michaela Ljubasa, rođenog 16. listopada 1968. godine, s prebivalištem u Zagrebu, Savska cesta 166, stjecanjem 6.100 dionica javnog dioničkog društva Elektropromet d.d., Zagreb, Avenija Dubrovnik 6, 19. svibnja 2008. godine, nastala obveza objavljivanja ponude za preuzimanje tog društva.

II. Nalaže se trgovačkom društvu Elektropromet d.d., Zagreb, Avenija Dubrovnik 6, da ovo rješenje dostavi dioničarima društva ili omogući dostavu rješenja putem Središnjeg klirinškog depozitarnog društva d.d., Zagreb, Heinzelova 62/a, u roku od 15 dana od dana zaprimanja ovog rješenja.

III. Ovo rješenje će se objaviti u »Narodnim novinama«.

Obrazloženje

Dana 30. ožujka 2009. godine Hrvatska agencija za nadzor financijskih usluga (dalje: Agencija) zaprimila je prijedlog trgovačkog društva Jadran Produkt d.o.o., Zagreb, Tomislavova 11, i Michaela Ljubasa, Zagreb, Savska cesta 166 (dalje: Podnositelji prijedloga), za obnovu postupka okončanog rješenjem Agencije, klasa: UP/I-451-04/08-10/5, urbroj: 326-321-08-5 od 21. kolovoza 2008. godine, a kojim je Agencija utvrdila da je 19. svibnja 2008. godine za Podnositelje prijedloga nastala obveza objavljivanja ponude za preuzimanje trgovačkog društva Elektropromet d.d., Zagreb, Avenija Dubrovnik 6. Navedeno rješenje postalo je konačno u odnosu na društvo Jadran Produkt d.o.o., 25. kolovoza 2008. godine, a u odnosu na Michaela Ljubasa 8. rujna 2008. godine.

Prijedlog je podnesen pravovremeno i od ovlaštenih osoba.

U prijedlogu za obnovu postupka Podnositelji prijedloga navode da su presudom Trgovačkog suda u Zadru od 19. ožujka 2009. godine, posl. br. P-456/08, utvrđeni ništavima Ugovor o kupoprodaji dionica od 5. prosinca 2006. godine, Aneks Ugovora o kupoprodaji dionica od 20. rujna 2007. godine i Ugovor o prijenosu dionica od 5. prosinca 2006. godine, na temelju kojih je Impuls d.o.o., Zadar, prodao, a Michael Ljubas kupio 5.147 redovnih dionica izdavatelja Elektropromet d.d., Zagreb. Također, istom presudom je nalaženo brisanje prava vlasništva Michaela Ljubasa u odnosu na naprijed navedene dionice u računalnom sustavu Središnje depozitarne agencije d.d. i njihova preknjižba na račun vrijednosnih papira društva Impuls d.o.o., Zadar. Dalje se navodi da s obzirom na utvrđenu ništavost nikada nije došlo do prijenosa vlasništva s društva Impuls d.o.o. na Michaela Ljubasa, da Podnositelji prijedloga zajedno drže 24,23% dionica, te da za iste nije nastala obveza objavljivanja ponude za preuzimanje. Smatraju da je citirana presuda razlog za obnovu postupka iz članka 249. stavak 1. točka 1. i 5. Zakona o općem upravnom postupku te traže da se predmetno rješenje poništi. Kao dokaz priložena je javnobilježnički ovjerena preslika presude na temelju priznanja Trgovačkog suda u Zadru od 19. ožujka 2009. godine, posl. br. P-456/08.

Prijedlog je osnovan.

Sukladno odredbi članka 249. stavak 1. točka 1. Zakona o općem upravnom postupku, postupak okončan rješenjem ili zaključkom protiv kojeg nema redovnog pravnog lijeka u upravnom postupku, obnovit će se ako se sazna za nove činjenice ili se nađe ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drugačijeg rješenja da su te činjenice odnosno dokazi bili izneseni ili upotrijebljeni u prijašnjem postupku.

Prema prijedlogu Podnositelja zahtjeva, Agencija je obnovila okončani postupak na način da je ponovno pregledana sva prijašnja dokumentacija u predmetu Agencije klasa: UP/I-451-04/08-10/5, te dokumentacija dostavljena nakon okončanja postupka.

U obnovljenom postupku, uvidom u dostavljenu presudu na temelju priznanja koju je donio sudac Trgovačkog suda u Zadru, Josip Novak, od 19. ožujka 2009. godine, posl. br. P-456/08, koja je postala pravomoćna 27. ožujka 2009. godine, utvrđeno je da je u uvodu i obrazloženju presude navedeno da se ista donosi radi poništenja ugovora, dok se u izreci presude navodi da se utvrđuju ništavima Ugovor o kupoprodaji dionica od 5. prosinca 2006. godine, Aneks Ugovora o kupoprodaji dionica od 20. rujna 2007. godine i Ugovor o prijenosu dionica od 5. prosinca 2006. godine na temelju kojih je Impuls d.o.o., Zadar, prodao, a Michael Ljubas kupio 5.147 redovnih dionica izdavatelja Elektropromet d.d., Zagreb.

Temeljem odredbe članka 41. stavka 3. Zakona o općem upravnom postupku, Agencija je od Trgovačkog suda u Zadru zatražila očitovanje i presliku tužbe, kako bi utvrdila jesu li temeljem navedene presude predmetni ugovori proglašeni ništetnima u smislu odredbe članka 322. stavak 1. Zakona o obveznim odnosima (dalje: ZOO) ili su isti poništeni u smislu odredbe članka 331. stavak 1. ZOO-a.

Dana 24. srpnja 2009. godine Trgovački sud u Zadru je Agenciji dostavio presliku tužbe iz koje je vidljivo da je ista podnesena radi poništenja ugovora temeljem članka 331. ZOO-a. Međutim, dopisom od 16. rujna 2009. godine sudac se odbio očitovati o pravnim posljedicama pravomoćne presude koju je donio.

Slijedom navedenog, iako je tužba podnesena radi poništenja pobojnih ugovora, izrekom presude na temelju priznanja su predmetni ugovori utvrđeni ništavima. Sukladno odredbama članka 333. stavak 1. i 3. i članka 338. stavak 3. Zakona o parničnom postupku, pravomoćna postaje samo izreka presude, a ne i njeni ostali dijelovi, pa je izreka predmetne presude stekla svojstvo pravomoćnosti 27. ožujka 2009. godine.

S obzirom da ništetni ugovori ne proizvode pravne učinke od trenutka sklapanja ugovora, Podnositelji prijedloga su na dan 19. svibnja 2008. godine zajedno držali 83.512 dionica odnosno 24,94% dionica s pravom glasa društva Elektropromet d.d., Zagreb.

Navedene činjenice, zajedno s nepromijenjenim činjenicama koje su utvrđene u okončanom postupku, daju novo činjenično stanje koje primjenom odredbe članka 9. stavak 1. Zakona o preuzimanju dioničkih društava (»Narodne novine« broj 109/07) utječe na drukčije rješavanje upravne stvari u okončanom postupku.

Stoga je, na temelju odredbe članka 257. stavka 2. i članka 258. Zakona o općem upravnom postupku, valjalo riješiti kao u točci I. izreke ovog rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-034-01/09-01/1

Urbroj: 326-321/09-19

Zagreb, 1. listopada 2009.

Predsjednik Uprave
Ante Samodol, v. r.

Rješenje, NN 121/2009-3004